Gedagte vir die dag: Bewys jou geloof met jou leweFoto: Nathan Steyn Liewe broers en susters, werk nog harder daaraan om met julle leefstyl te bewys dat God julle regtig geroep en gekies het. (2 Petrus 1:10, 2006-NLV) Vir Petrus is dit baie belangrik dat Christene hulle geloof met hul lewens sal bewys. Dit kom egter nie sommer vanself nie, jy sal jou moet inspan om dit reg te kry, want teen hierdie tyd weet jy al dat alle mense geprogrammeer is om juis dié dinge te doen wat hulle nie wil doen nie. Gaan kyk maar wat Paulus in Romeine 7:15-24 skryf: Die goeie wat hy wil doen, doen hy nie, maar die slegte wat hy nie wil doen nie, juis dit doen hy. Petrus skryf aan sy lesers dat hy al aan die einde van sy lewe is. Hy moedig hulle aan om by die waarheid te bly, die waarheid te doen en in hulle geloof te groei. As jy jou eie geloof werklik ernstig opneem, sal jy jou bes doen om soos ’n Christen te leef. Indien jy al voorheen misluk het, vra die Heilige Gees om dit vir jou moontlik te maak. Heilige Gees, ek wil graag so leef dat dit vir almal duidelik sal wees dat ek aan U behoort. Help my asseblief daarmee. Amen.